
PRAVILNIK O EVIDENCI PRIDELOVALCEV ZELENJAVE IN ZELIŠČ

PREDLOG


EVA: 2026-2330-0056


Na podlagi osmega odstavka 161. člena v zvezi z 220. členom Zakona o kmetijstvu (Uradni list RS, št. 100/25) minister za kmetijstvo izdaja 

PRAVILNIK o evidenci pridelovalcev zelenjave in zelišč
1. člen
(vsebina)

Ta pravilnik določa podrobnejšo vsebino evidence pridelovalcev zelenjave in zelišč (v nadaljnjem besedilu: evidenca), postopke njenega vodenja ter metodologijo za oceno letnega pridelka posameznih vrst zelenjave in zelišč. 
2. člen
(pomen izrazov)

Izrazi, uporabljeni v tem pravilniku, pomenijo:
	1. akvaponika je kombinacija hidroponike in vzreje rib; 
	2. GERK z vrsto rabe 1100, 1161 in 1180 je njivska površina na prostem v skladu s pravilnikom, ki ureja register kmetijskih gospodarstev;
	3. GERK z vrsto rabe 1181 je površina trajnih rastlin na njivskih površinah, kjer pridelava ne poteka v tleh, v skladu s pravilnikom, ki ureja register kmetijskih gospodarstev; 
	4. GERK z vrsto rabe 1190 je površina rastlinjaka v skladu s pravilnikom, ki ureja register kmetijskih gospodarstev;
	5. GERK z vrsto rabe 1191 je površina rastlinjaka, kjer pridelava ne poteka v tleh, v skladu s pravilnikom, ki ureja register kmetijskih gospodarstev;
	6. hidroponika je način gojenja rastlin brez prsti oziroma zemlje, korenine rastlin lahko rastejo v različnih inertnih medijih (npr. šotni substrati, kokosova vlakna, kamena volna, ekspandirana glina, perlit, prod, pesek ipd.) z dodajanjem hranilne raztopine;  
	7. njivska površina z nizko zaščito na prostem je površina, na kateri se pri pridelavi zelenjadnic oziroma zelišč v tekočem koledarskem letu uporablja zaščita za rastline, pod katero ni mogoče hoditi (npr. pokrivalke za vrtnine – koprena);
	8. njivska površina z visoko zaščito na prostem je površina, na kateri se pri pridelavi zelenjadnic oziroma zelišč v tekočem koledarskem letu uporablja zaščita za rastline, pod katero se lahko hodi (npr. tunel);
	9. poljina je strnjena površina posamezne kmetijske rastline ali mešanice kmetijskih rastlin v skladu z uredbo, ki ureja izvedbo intervencij kmetijske politike za posamezno koledarsko leto; 
	10. povprečne in maksimalne vrednosti pridelka po vrstah zelenjadnic in zelišč glede na dejansko rabo zemljišč so vrednosti, ki so povzete iz strokovne in znanstvene literature;
	11. pridelovalna površina je površina, na kateri poteka pridelava enoletnih vrst zelenjadnic ali zelišč oziroma se na površini pridelujejo večletne vrste zelenjadnic ali zelišč; 
	12. vrsta posevka je vrsta, ki je opredeljena v uredbi, ki ureja izvedbo intervencij kmetijske politike za posamezno koledarsko leto.  
3. člen
(podrobnejša vsebina evidence)

V evidenci se poleg podatkov, določenih v zakonu, ki ureja kmetijstvo, za zavezanca vodijo tudi naslednji podrobnejši podatki:
	1. identifikacijska oznaka GERK s pridelovalno površino (v nadaljnjem besedilu: GERK-PID);
	2. vrsta posevka;
	3. poljina ID;
	4. vrsta rabe poljine; 
	5. vrsta zelenjadnice oziroma zelišča iz šifranta vrst oziroma skupin kmetijskih rastlin v skladu s prilogo uredbe, ki ureja izvedbo intervencij kmetijske politike za posamezno koledarsko leto; 
	6. površina zelenjadnice oziroma zelišča (m2);

	7. površina z visoko oziroma nizko zaščito na prostem (m2); 

	8. pridelovalna površina z namakalnim sistemom (m2);

	9. način pridelave na pridelovalni površini, kjer pridelava ni v tleh (npr. hidroponika, akvaponika).    
4. člen
(podrobnejši postopki vodenja evidence)

(1) Zavezanec vloži vlogo za vpis v evidenco ob oddaji zbirne vloge za tekoče koledarsko leto v skladu z zakonom, ki ureja kmetijstvo, uredbo, ki ureja izvedbo intervencij kmetijske politike za posamezno koledarsko leto, in s tem pravilnikom.

(2) Zavezanec sporoči pridelavo vseh zelenjadnic oziroma zelišč na pridelovalnih površinah vrste rabe GERK 1100, 1161, 1180, 1181, 1190 in 1191 za tekoče koledarsko leto. 

(3) Zavezanec sporoči pridelavo zelenjadnic po posameznih vrstah ne glede na način pridelave (v tleh/ni v tleh) na pridelovalni površini, ki je enaka ali večja od 100 m2.


(4) Zavezanec sporoči pridelavo zelišč po posameznih vrstah ne glede na način pridelave (v tleh/ni v tleh) na pridelovalni površini, ki je enaka ali večja od 50 m2.


(5) Pridelava zelenjadnic oziroma zelišč se glede na čas setve oziroma sajenja ter pobiranja sporoča v skladu z uredbo, ki ureja izvedbo intervencij kmetijske politike za posamezno koledarsko leto.

(6) Zavezanec ob sporočanju pridelave iz tega člena navede, katera vrsta zelenjadnice oziroma zelišča bo dosegla tehnološko zrelost oziroma se bo pobirala oziroma pospravljala v tekočem koledarskem letu. 

(7) Zavezanec za vsako sporočeno vrsto zelenjadnice oziroma zelišča navede, če uporablja namakalni sistem.  

(8) Zavezanec za vsako sporočeno vrsto zelenjadnice oziroma zelišča na njivski površini na prostem navede, če uporablja nizko oziroma visoko zaščito za rastline.

(9) Zavezanec navede, če uporablja hidroponiko oziroma akvaponiko, na površini vrste rabe GERK 1191.
5. člen
(metodologija za oceno letnega pridelka)

(1) Ocena letnega pridelka za posamezno vrsto zelenjadnice oziroma zelišča je usklajena vrednost pridelka glede na vrsto rabe GERK z letno povprečno doseženo proizvodnjo posamezne vrste zelenjadnice oziroma zelišča v Republiki Sloveniji. Ocena letnega pridelka se pripravi za koledarsko leto v katerem se oddaja vloga iz prvega odstavka 4. člena tega pravilnika, v skladu s drugim odstavkom tega člena.

(2) Metodologija za oceno letnega pridelka za posamezno vrsto zelenjadnic in zelišč je določena v Prilogi 1, ki je sestavni del tega pravilnika.
KONČNA DOLOČBA
6. člen
(začetek veljavnosti)

Ta pravilnik začne veljati petnajsti dan po objavi v Uradnem listu Republike Slovenije. 

Št. 007-275/2026

Ljubljana, dne. September 2026

EVA 2026-2330-0056

Janez Cigler Kralj 
minister

Priloga 1: 
Priloga_1.docx


IV.	PRILOGE

Priloge niso priložene.

